CELEX: 32019R1795
Language: et
Date: 2019-10-24 00:00:00
Title: Euroopa Parlamendi ja nõukogu määrus (EL) 2019/1795, 24. oktoober 2019, millega muudetakse määruseid (EL) 2019/501 ja (EL) 2019/502 seoses nende kohaldamisajaga (EMPs kohaldatav tekst)

31.10.2019   
               
               
                  ET
               
               
                  Euroopa Liidu Teataja
               
               
                  LI 279/1
               
            
         EUROOPA PARLAMENDI JA NÕUKOGU MÄÄRUS (EL) 2019/1795,
         24. oktoober 2019,
         millega muudetakse määruseid (EL) 2019/501 ja (EL) 2019/502 seoses nende kohaldamisajaga
         (EMPs kohaldatav tekst)
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 91 lõiget 1 ja artikli 100 lõiget 2,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Majandus- ja Sotsiaalkomitee arvamust (1),
         pärast konsulteerimist Regioonide Komiteega,
         toimides seadusandliku tavamenetluse kohaselt (2)
         
         ning arvestades järgmist:
         
                     (1)
                  
                  
                     29. märtsil 2017 esitas Suurbritannia ja Põhja-Iiri Ühendkuningriik (edaspidi „Ühendkuningriik“) Euroopa Liidu lepingu (ELi leping) artikli 50 kohase teate oma kavatsuse kohta liidust välja astuda. Aluslepingute kohaldamine Ühendkuningriigi suhtes lõpeb väljaastumislepingu jõustumise kuupäeval või lepingu puudumise korral kahe aasta möödumisel teatest, kui Euroopa Ülemkogu ei otsusta kokkuleppel Ühendkuningriigiga ühehäälselt seda tähtaega pikendada.
                  
               
                     (2)
                  
                  
                     Selleks et olla valmis võimaluseks, et Ühendkuningriik võib liidust välja astuda ilma lepinguta 30. märtsil 2019, võeti 25. märtsil 2019 vastu Euroopa Parlamendi ja nõukogu määrus (EL) 2019/501, (3) et tagada põhiline maanteeühendus liidu ja Ühendkuningriigi vahel, ning Euroopa Parlamendi ja nõukogu määrus (EL) 2019/502, (4) et tagada põhiline põhiline lennuühendus liidu ja Ühendkuningriigi vahel.
                  
               
                     (3)
                  
                  
                     Olles 22. märtsil 2019 nõustunud esimese pikendamisega, võttis Euroopa Ülemkogu 11. aprillil 2019 vastu otsuse (EL) 2019/584, (5) milles ta nõustus Ühendkuningriigi uue taotluse alusel pikendama ELi lepingu artikli 50 lõikes 3 sätestatud tähtaega kuni 31. oktoobrini 2019. Kui Ühendkuningriigiga sõlmitud väljaastumisleping ei ole jõustunud järgmiseks päevaks pärast seda, mil lõpeb aluslepingute kohaldamine Ühendkuningriigi suhtes või kui Euroopa Ülemkogu ei otsusta kokkuleppel Ühendkuningriigiga ühehäälselt ELi lepingu artikli 50 lõikes 3 sätestatud tähtaega kolmandat korda pikendada, lõpeb ELi lepingu artikli 50 lõikes 3 sätestatud tähtaeg 31. oktoobril 2019.
                  
               
                     (4)
                  
                  
                     Määruse (EL) 2019/501 kohaldamine lõpeb 31. detsembril 2019 ja määruse (EL) 2019/502 kohaldamine lõpeb 30. märtsil 2020. Selleks et käsitleda mõju, mida avaldab ELi lepingu artikli 50 lõikes 3 sätestatud tähtaja edasine pikendamine seitsme kuu võrra, tuleks nimetatud määruste kohaldamisaega pikendada, võttes arvesse peamisi erandolukorra meetmete aluseks olevaid põhimõtteid ja nende esialgu kavandatud kohaldamisaegu.
                  
               
                     (5)
                  
                  
                     Arvestades ELi lepingu artikli 50 lõikes 3 sätestatud tähtaja pikendamist seitsme kuu võrra, tuleks määruse (EL) 2019/501 kohaldamisaega pikendada seitsme kuu võrra kuni 31. juulini 2020, et säilitada üheksakuuline kohaldamisaeg alates Ühendkuningriigi väljaastumisest liidust, nagu algselt kavandatud, ning tagada, et seoses selle kohaldamisajaga saavutatakse nimetatud määruse eesmärk säilitada ajutiselt maanteeühendus Ühendkuningriigi liidust väljaastumise korral.
                  
               
                     (6)
                  
                  
                     On vaja tagada, et sõitjaid saab peale võtta ja maha panna Iirimaa piirialadel rahvusvahelise sõitjate liiniveo ja eriotstarbelise liiniveo teenuste raames Iirimaa ja Põhja-Iirimaa vahel sama kuuekuulise ajavahemiku jooksul, nagu algselt kavandati. Seega tuleks määruse (EL) 2019/501 artikli 2 punkti 3 alapunktis d esitatud viide lõpptähtajale asendada viitega kuuekuulisele ajavahemikule alates nimetatud määruse kohaldamise alguskuupäevast.
                  
               
                     (7)
                  
                  
                     Selleks et tagada sõitjate pealevõtmine ja mahapanek Iirimaa piirialadel rahvusvahelise sõitjate liiniveo ja eriotstarbelise liiniveo teenuste raames Iirimaa ja Põhja-Iirimaa vahel, tuleks Ühendkuningriigi bussiveo-ettevõtjate määruse (EL) 2019/501 artikli 4 lõikes 3 osutatud lubade kehtivust samuti kohandada ja kehtestada uue kehtivustähtajana nimetatud määruse kohaldamise lõppkuupäev.
                  
               
                     (8)
                  
                  
                     Ajavahemikku, mille jooksul saab komisjon kasutada määruse (EL) 2019/501 artikli 11 lõikes 1 osutatud delegeeritud volitusi, tuleks kohandada, sätestades uue kuupäevana nimetatud määruse kohaldamise lõppkuupäeva.
                  
               
                     (9)
                  
                  
                     Arvestades ELi lepingu artikli 50 lõikes 3 sätestatud tähtaja pikendamist seitsme kuu võrra ning juhul, kui kohandusi ei tehta, kohaldataks määrust (EL) 2019/502 esialgu kavandatud ajast vähem kui poole aja jooksul, kui selle kohaldamine lõpeb 30. märtsil 2020. See piiraks märkimisväärselt ajavahemikku, mille jooksul Ühendkuningriigi lennuettevõtjad saaksid teha lende liitu. Seega tuleks määruse (EL) 2019/502 kohaldamisaega pikendada seitsme kuu võrra, et kajastada algselt kavandatud kohaldamisaega. Selleks et see kuupäev langeks kokku IATA 2020. aasta suvehooaja viimase päevaga, peaks määruse (EL) 2019/502 kohaldamine lõppema hiljemalt 24. oktoobril 2020.
                  
               
                     (10)
                  
                  
                     Pidades silmas Ühendkuningriigi liidust väljaastumisega seotud kiireloomulisust, peeti asjakohaseks näha ette erand kaheksa nädala pikkusest ajavahemikust, millele on osutatud ELi lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4.
                  
               
                     (11)
                  
                  
                     Käesolev määrus peaks jõustuma võimalikult kiiresti, järgmisel päeval pärast selle avaldamist Euroopa Liidu Teatajas ja seda tuleks kohaldada alates järgmisest päevast pärast seda, mil lõpeb aluslepingute kohaldamine Ühendkuningriigi suhtes. Käesolevat määrust ei tuleks siiski kohaldada juhul, kui Ühendkuningriigiga vastavalt ELi lepingu artikli 50 lõikele 2 sõlmitud väljaastumisleping on selleks kuupäevaks jõustunud,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) 2019/501 muutmine
            Määrust (EL) 2019/501 muudetakse järgmiselt.
            
                        1)
                     
                     
                        Artikli 2 punkti 3 alapunkt d asendatakse järgmisega:
                        
                                    „d)
                                 
                                 
                                    kuni kuus kuud alates käesoleva määruse kohaldamise kuupäevast, mis on sätestatud artikli 12 teises lõigus, Iirimaa ja Põhja-Iirimaa vahel toimuvate rahvusvaheliste liinivedude ja eriotstarbeliste liinivedude raames Iirimaa piirialadel sõitjate pealevõtmine ja mahapanek;“.
                                 
                              
                  
                        2)
                     
                     
                        Artikli 4 lõige 3 asendatakse järgmisega:
                        
                           „3.   Käesoleva artikli lõike 2 kohaseid kehtivaid lube võib käesoleva artikli lõikes 1 osutatud eesmärkidel kooskõlas määruse (EÜ) nr 1073/2009 artiklites 6–11 sätestatud normide ja menetlustega edasi kasutada kuni 31. juulini 2020, tingimusel et need senikaua kehtivad ning neid on samadel tingimustel pikendatud või nende puhul on muudetud peatusi, hindu või graafikuid.“
                        
                     
                  
                        3)
                     
                     
                        Artikli 11 lõige 1 asendatakse järgmisega:
                        
                           „1.   Artikli 7 lõikes 2 ja artikli 8 lõikes 2 osutatud õigus võtta vastu delegeeritud õigusakte antakse komisjonile kuni 31. juulini 2020.“
                        
                     
                  
                        4)
                     
                     
                        Artikli 12 neljas lõik asendatakse järgmisega:
                        „Käesoleva määruse kohaldamine lõpeb 31. juulil 2020.“
                     
                  
         
            Artikkel 2
            Määruse (EL) 2019/502 muutmine
            Artikli 16 lõike 4 punkt b asendatakse järgmisega:
            
                        „b)
                     
                     
                        24. oktoober 2020.“
                     
                  
         
            Artikkel 3
            Jõustumine
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates järgmisest päevast pärast seda, mil vastavalt ELi lepingu artikli 50 lõikele 3 lõpeb aluslepingute kohaldamine Ühendkuningriigi suhtes.
            Käesolevat määrust ei kohaldata, kui vastavalt ELi lepingu artikli 50 lõikele 2 on Ühendkuningriigiga sõlmitud väljaastumisleping jõustunud järgmiseks päevaks pärast seda, mil lõpeb aluslepingute kohaldamine Ühendkuningriigi suhtes.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Strasbourg, 24. oktoober 2019
            
               
                  Euroopa Parlamendi nimel
               
               
                  President
               
               D. M. SASSOLI
            
            
               
                  Nõukogu nimel
               
               
                  eesistuja
               
               T. TUPPURAINEN
            
         
         
            (1)  25. septembri 2019. aasta arvamus (Euroopa Liidu Teatajas seni avaldamata).
         
            (2)  Euroopa Parlamendi 22. oktoobri 2019. aasta seisukoht (Euroopa Liidu Teatajas seni avaldamata) ja nõukogu 24. oktoobri 2019. aasta otsus.
         
            (3)  Euroopa Parlamendi ja nõukogu 25. märtsi 2019. aasta määrus (EL) 2019/501 ühiseeskirjade kohta, millega tagatakse põhiline kaupade ja sõitjate veoühendus seoses Suurbritannia ja Põhja-Iiri Ühendkuningriigi väljaastumisega liidust (ELT L 85 I, 27.3.2019, lk 39).
         
            (4)  Euroopa Parlamendi ja nõukogu 25. märtsi 2019. aasta määrus (EL) 2019/502 põhilise lennuühenduse tagamise ühiseeskirjade kohta, võttes arvesse Suurbritannia ja Põhja-Iiri Ühendkuningriigi väljaastumist Euroopa Liidust (ELT L 85 I, 27.3.2019, lk 49).
         
            (5)  Euroopa Ülemkogu 11. aprilli 2019. aasta otsus (EL) 2019/584, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 101, 11.4.2019, lk 1).